b'\n_START_ARTICLE_\nAntti Taskinen\n_START_PARAGRAPH_\nAntti Olavi Taskinen (s. 1976) on helsinkil\xc3\xa4inen mies, joka sai elinkautisen vankeustuomion niin sanotuista l\xc3\xa4\xc3\xa4kesurmista._NEWLINE_Taskinen on aiemmin ty\xc3\xb6skennellyt muun muassa ratsastuksenopettajana ja varastoty\xc3\xb6ntekij\xc3\xa4n\xc3\xa4.\n_START_SECTION_\nTeot\n_START_PARAGRAPH_\nTaskista ep\xc3\xa4iltiin syylliseksi 20-vuotiaan tamperelaisen opiskelijan kuolemaan. Opiskelija oli kuollut elokuussa 1996 Dolcontin-morfiinil\xc3\xa4\xc3\xa4kkeen yliannostukseen Tampereen Rantaperki\xc3\xb6n kaupunginosassa. Kuolema tulkittiin k\xc3\xa4r\xc3\xa4j\xc3\xa4oikeudessa t\xc3\xb6rke\xc3\xa4ksi kuolemantuottamukseksi, mutta hovioikeus hylk\xc3\xa4si my\xc3\xb6hemmin syytteen._NEWLINE_Helmikuussa 1997 Taskinen oli samassa Tampereen Rantaperki\xc3\xb6n kaupunginosassa sijaitsevassa asunnossa juomassa alkoholia 30-vuotiaan l\xc3\xa4\xc3\xa4ketiedett\xc3\xa4 opiskelleen miehen kanssa. Jossain vaiheessa illan aikana mies menehtyi. Miehen verest\xc3\xa4 l\xc3\xb6ytyi vahva yliannostus Abalgin-s\xc3\xa4rkyl\xc3\xa4\xc3\xa4kett\xc3\xa4. Mies oli tehnyt ennen kuolemaansa testamentin Taskisen hyv\xc3\xa4ksi. Surma tulkittiin k\xc3\xa4r\xc3\xa4j\xc3\xa4- ja hovioikeudessa tapoksi._NEWLINE_Marraskuussa 2005 Taskinen surmasi 54-vuotiaan yritysjohtaja Markku Heimo Juhani Franssilan, jonka kanssa h\xc3\xa4n oli rekister\xc3\xb6inyt parisuhteen elokuussa 2005 Lahden maistraatissa. Surma tapahtui Franssilan kes\xc3\xa4huvilalla Heinolan Vierum\xc3\xa4ell\xc3\xa4. Kuolinsyyn\xc3\xa4 oli Abalgin-s\xc3\xa4rkyl\xc3\xa4\xc3\xa4kkeen yliannostus. Motiivina oli Franssilan miljoonaperint\xc3\xb6. Oikeudessa kuullun todistajan mukaan Taskinen oli polttanut nuotiossa avioehtosopimuksen, joka olisi vienyt oikeuden perint\xc3\xb6\xc3\xb6n. Surma tulkittiin k\xc3\xa4r\xc3\xa4j\xc3\xa4- ja hovioikeudessa murhaksi.\n_START_SECTION_\nTuomiot\n_START_PARAGRAPH_\nTaskinen vangittiin tammikuussa 2006 ep\xc3\xa4iltyn\xc3\xa4 Franssilan murhasta. Tutkinnan edetess\xc3\xa4 her\xc3\xa4siv\xc3\xa4t ep\xc3\xa4ilyt, ett\xc3\xa4 Taskinen olisi surmannut my\xc3\xb6s kaksi muuta miest\xc3\xa4. Yhteinen nimitt\xc3\xa4j\xc3\xa4 ja ehk\xc3\xa4 merkitt\xc3\xa4vin tekij\xc3\xa4 oli, ett\xc3\xa4 Taskinen oli kaikissa n\xc3\xa4iss\xc3\xa4 kolmessa tapauksessa paikalla kahdestaan uhrien kanssa. Taskista avusti Heinolan k\xc3\xa4r\xc3\xa4j\xc3\xa4oikeudessa varatuomari P\xc3\xa4ivikki Uimonen._NEWLINE_Taskinen todettiin k\xc3\xa4r\xc3\xa4j\xc3\xa4oikeudessa syylliseksi kaikkiin kolmeen kuolemaan ja h\xc3\xa4nelle langetettiin 31. toukokuuta 2006 elinkautinen vankeustuomio murhasta, taposta ja t\xc3\xb6rke\xc3\xa4st\xc3\xa4 kuolemantuottamuksesta. H\xc3\xa4net l\xc3\xa4hetettiin Mikkelin vankilaan k\xc3\xa4rsim\xc3\xa4\xc3\xa4n tuomiotaan.\n_START_SECTION_\nValitukset\n_START_PARAGRAPH_\nTaskinen valitti tuomiosta Kouvolan hovioikeuteen, joka aloitti tapauksen k\xc3\xa4sittelyn 5. helmikuuta 2007. Taskinen vaihtoi oikeusavustajakseen Uimosen tilalle Heikki Lampelan. My\xc3\xb6hemmin Suomen Asianajajaliiton valvontalautakunta totesi sittemmin valitusten j\xc3\xa4lkeen lainvoimaiseksi j\xc3\xa4\xc3\xa4neell\xc3\xa4 p\xc3\xa4\xc3\xa4t\xc3\xb6ksell\xc3\xa4, ett\xc3\xa4 asianajaja Heikki Lampela laiminl\xc3\xb6i valmistautumisen Taskisen puolustamiseen ja rikkoi siten hyv\xc3\xa4\xc3\xa4 asianajajatapaa. Ensimm\xc3\xa4isess\xc3\xa4 istunnossa k\xc3\xa4siteltiin kahden tamperelaismiehen kuolemaa. Taskinen kiisti edelleen syyllisyytens\xc3\xa4. H\xc3\xa4n sanoi, ett\xc3\xa4 h\xc3\xa4nell\xc3\xa4 ei olisi ollut mit\xc3\xa4\xc3\xa4n syyt\xc3\xa4 tappaa miehi\xc3\xa4. Taskisen mukaan molemmat miehet olivat tehneet itsemurhan._NEWLINE_6. helmikuuta ja 7. helmikuuta k\xc3\xa4siteltiin yritysjohtaja Franssilan kuolemantapausta, joka k\xc3\xa4r\xc3\xa4j\xc3\xa4oikeudessa todettiin murhaksi. Er\xc3\xa4s todistaja kertoi 6. helmikuuta tapahtuneessa istunnossa Taskisen tunnustaneen t\xc3\xa4lle surmanneensa Franssilan. Taskinen itse kiisti tunnustuksen, kuten syyllisyytens\xc3\xa4 Franssilan murhaan. Taskinen v\xc3\xa4itti, ett\xc3\xa4 Franssila oli tehnyt itsemurhan. Toisena vaihtoehtona pidettiin tapaturmaa. _NEWLINE_Hovioikeus antoi p\xc3\xa4\xc3\xa4t\xc3\xb6ksens\xc3\xa4 8. maaliskuuta. Hovioikeus hylk\xc3\xa4si syytteen t\xc3\xb6rke\xc3\xa4st\xc3\xa4 kuolemantuottamuksesta, koska miehen kuoleman aiheuttanut morfiinimyrkytys saattoi hovioikeuden mukaan johtua heroiinin k\xc3\xa4yt\xc3\xb6st\xc3\xa4, josta Taskinen ei ollut tietoinen. Sen sijaan hovioikeus katsoi k\xc3\xa4r\xc3\xa4j\xc3\xa4oikeuden tavoin Taskisen syylliseksi tappoon ja murhaan. Hovioikeuden mukaan Franssila tiesi nauttivansa hengenvaarallisia aineita, mutta ei kyennyt tuolla kertaa lopettamaan yhteisk\xc3\xa4ytt\xc3\xb6\xc3\xa4. Vaikka uhrin katsottiin tienneen nauttimiensa l\xc3\xa4\xc3\xa4kkeiden vaarallisuuden ja mit\xc3\xa4 teki nauttiessaan niit\xc3\xa4, Taskinen katsottiin syylliseksi. Elinkautinen vankeustuomio pysyi siis voimassa._NEWLINE_Taskinen haki toukokuussa 2007 valituslupaa korkeimmalta oikeudelta, joka  ep\xc3\xa4si valitusluvan 12. kes\xc3\xa4kuuta 2007 ja tuomiosta tuli lainvoimainen. Taskinen anoi heti presidentti Tarja Haloselta armahdusta, mutta Halonen hylk\xc3\xa4si armahdusanomuksen hein\xc3\xa4kuussa 2007. Armahdusta tosin ei anonut Taskinen itse, vaan sen teki toinen henkil\xc3\xb6 Taskisen tiet\xc3\xa4m\xc3\xa4tt\xc3\xa4.'